Diari Oficial de la Generalitat Valenciana


Sumari del DOGV 5668, del 27-12-2007 (2007/15686)

ORDE de 20 de desembre de 2007, de la Conselleria de Sanitat, per la qual convoca subvencions en matèria d'atenció i prevenció de les drogodependències i altres trastorns addictius per a l'exercici 2008 i n'aprova les bases reguladores.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5668

Data del DOGV
:   27-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15263


Data del document
:   20-12-2007

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * toxicomania
    * ajuda pública
    * tabaquisme
    * servei social
    * societat sense fins de lucre
    * alcoholisme
    * administració local
    * suport econòmic

ORDE de 20 de desembre de 2007, de la Conselleria de Sanitat, per la qual convoca subvencions en matèria d'atenció i prevenció de les drogodependències i altres trastorns addictius per a l'exercici 2008 i n'aprova les bases reguladores. [2007/15346]
El Decret Legislatiu 1/2003, d'1 d'abril, del Consell de la Generalitat, pel qual aprova el Text Refós de la Llei sobre Drogodependències i Altres Trastorns Addictius (Diari Oficial de la Comunitat Valenciana número 4.473, de 3 d'abril de 2003), establix i regula un conjunt de mesures i accions encaminades a la prevenció, assistència, incorporació i protecció social de les persones afectades tant per l'ús o abús de substàncies que poden generar dependència com per altres trastorns addictius.
Així mateix, i a fi d'establir uns requisits mínims que garantisquen la qualitat i la idoneïtat dels recursos i programes d'atenció i prevenció de les drogodependències, per a la prestació de servicis d'assistència sanitària, social, o de prevenció de les drogodependències i altres trastorns addictius, s'han publicat els decrets del Govern Valencià 78/1999, d'1 de juny, sobre l'acreditació de programes de prevenció en drogodependències i altres trastorns addictius a la Comunitat Valenciana (DOGV número 3.514, de 10 de juny de 1999), i 124/2001, de 10 de juliol, sobre el Registre i l'Acreditació de Centres i Servicis d'Atenció i Prevenció de les Drogodependències i Altres Trastorns Addictius a la Comunitat Valenciana (DOGV número 4.044, de 17 de juliol de 2001).
La conselleria de Sanitat, per mitjà d'esta orde, té com a objectiu bàsic, en el marc normatiu exposat, el manteniment dels centres que presten atenció en drogodependències i el foment dels recursos i programes de prevenció i incorporació social en el procés de normalització de l'atenció i prevenció de les drogodependències i altres trastorns addictius i de progressiva consolidació d'un model homogeni i integrat en les xarxes públiques d'assistència sanitària, de servicis socials i educatives, de manera que s'afavorisca una resposta integral i coordinada a este fenomen.
En l'actualitat, la publicació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, fan necessària l'elaboració d'esta orde respectant les noves exigències de les normes esmentades.
Per això, fent ús de les facultats que em conferixen l'article 28 de la Llei 5/1983, de 30 de desembre, del Consello, i l'article 47.11 del Text Refós de la Llei de la Hisenda Pública de la Generalitat Valenciana, i d'acord amb el que preveu l'Orde de 26 de setembre de 1994 de la conselleria d'Economia i Hisenda, sobre tramitació anticipada d'expedients de despeses,
ORDENE
Article 1. Objecte i àmbit d'aplicació
1. Constituïx l'objecte d'esta orde convocar subvencions en matèria de drogodependències i altres trastorns addictius gestionades per la Direcció General de Drogodependències de l'Agència Valenciana de Salut de la conselleria de Sanitat per a l'exercici 2008 i aprovar les bases reguladores per les quals es regix esta convocatòria.
2. Esta orde s'aplica a les subvencions següents, que es regixen per les bases reguladores que figuren en l'annex I:
Finançament de despeses corrents i d'inversió dels centres, servicis i programes següents:
a. Els centres de dia i les unitats de deshabituació residencial.
b. Els centres de trobada i acollida i les vivendes tutelades per a població drogodependent.
c. Les unitats de prevenció comunitària.
d. Les unitats de valoració i suport en drogodependències i altres programes específics d'atenció a drogodependents amb problemes jurídics o penals, inclosa l'atenció directa en comissaries.
e. Els programes de prevenció de les drogodependències, sempre que estos últims els despleguen, en l'àmbit de la Comunitat Valenciana, institucions sense finalitat lucrativa.
f. Els recursos destinats exclusivament a l'atenció al joc patològic.
g. Els programes d'atenció a famílies executats per associacions d'autoajuda en matèria d'alcoholisme.
Article 2 Finançament de les subvencions
1. Les subvencions regulades en esta orde es concedixen a càrrec dels Pressupostos de la Generalitat per a 2008, secció 10, servici 02.97, programa pressupostari 313.20, Drogodependències i altres addiccions, capítols IV i VII, en les línies pressupostàries i pels imports màxims que es detallen a continuació:
\* Línia de subvenció T1897
Denominació: Atenció a drogodependents amb problemes juridicopenals.
Consignació pressupostària: 430.000,00 euros.
Procedència i quantia dels fons:
- propis: 257.450,00 euros.
- externa: àrea de sanitat: 172.550,00 euros.
\* Línia de subvenció T2097
Denominació: Centres i programes de reinserció social de drogodependents.
Consignació pressupostària: 2.354.000,00 euros.
Procedència i quantia dels fons:
- propis: 2.223.940,00 euros.
- externa: àrea de sanitat: 130.060,00 euros.
\* Línia de subvenció T2099
Denominació: Prevenció de les drogodependències i altres addiccions.
Consignació pressupostària: 2.500.000,00 euros.
Procedència i quantia dels fons:
- propis: 1.836.080,00 euros.
- externa: àrea de sanitat: 663.920,00 euros.
\* Línia de subvenció T5855
Denominació: Suport a associacions de persones alcohòliques rehabilitades.
Consignació pressupostària: 200.000,00 euros.
Procedència i quantia dels fons:
- propis: 200.000,00 euros.
\* Línia de subvenció T3057
Denominació: Inversions en recursos d'atenció i prevenció.
Consignació pressupostària: 120.000 euros.
Procedència i quantia dels fons:
- propis: 120.000 euros.
Si l'import de les línies s'incrementa, d'acord amb el que estipula l'article 22.1 de la Llei General de Subvencions, l'òrgan competent ha de fer el prorrateig entre els beneficiaris de la subvenció de l'import global màxim destinat a les subvencions.
2. Tant els imports com l'eficàcia d'esta convocatòria queden condicionats al fet que hi haja, en els pressupostos de l'exercici econòmic de 2008, crèdit adequat i suficient, d'acord amb l'Orde de 26 de setembre de 1994 de la conselleria d'Economia i Hisenda. Així mateix, per això, tots els actes dictats en els expedients de tramitació anticipada s'entenen condicionats al fet que, en dictar les resolucions de concessió definitiva, es mantinguen les mateixes circumstàncies de fet i de dret que en el moment en què es produïsca cada acte.
Article 3. Beneficiaris de la subvenció
1. Poden obtindre la condició de beneficiaris de les subvencions previstes en esta orde les entitats que tinguen els requisits establits en l'annex I.
2. No poden obtindre la condició de beneficiari de les subvencions regulades en esta orde les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, que aprova el Reglament de la Llei General de Subvencions.
En concret, no poden obtindre la condició de beneficiari les persones o entitats que no es troben al corrent en el compliment de les obligacions tributàries o de la Seguretat Social imposades per les disposicions vigents, i també les que no estiguen al corrent del pagament d'obligacions per reintegrament de subvencions.
Article 4. Obligacions genèriques dels beneficiaris
1. A més de les obligacions específiques que s'establixen en l'annex I d'esta orde per als beneficiaris de cada tipus de subvenció, se'n declaren amb caràcter general les següents:
a) Complir l'objectiu, executar el projecte, dur a terme l'activitat o adoptar el comportament que fonamenta la concessió de la subvenció.
b) Justificar el compliment dels requisits i les condicions, i també la realització del projecte o activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació que farà l'òrgan que concedix les subvencions, i també qualssevol altres de comprovació i control financer que corresponen a la Intervenció General en relació amb les ajudes i subvencions concedides, i aportar tota la informació que els demanen en estes actuacions.
d) Acreditar, abans que es dicte la proposta de resolució de concessió, que es troba al corrent en el compliment de les obligacions tributàries i de la Seguretat Social.
e) Comunicar a l'òrgan que fa la concessió o a l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.
f) Adoptar les mesures de difusió que conté l'apartat 4 de l'article 18 de la Llei 38/2003, General de Subvencions.
g) Reintegrar els fons percebuts en els casos previstos en l'article 37 de la Llei 38/2003, General de Subvencions.
h) Acreditar, si és el cas, el compliment de la normativa sobre integració laboral de les persones amb discapacitat per a la concessió d'ajudes i subvencions, d'acord amb el Decret 279/2004, de 17 de desembre, del Consell de la Generalitat, que regula mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
i) Les altres previstes en l'article 14 de la Llei 38/2003, General de Subvencions.
2. L'incompliment de les obligacions anteriors dóna lloc a l'exigència de les responsabilitats que corresponguen, d'acord amb la legislació vigent.
Article 5. Sol·licituds i documentació
1. Les sol·licituds per a l'obtenció de les subvencions regulades en esta orde s'han de presentar en l'imprés normalitzat, i s'hi ha d'adjuntar la documentació indicada en les bases reguladores de cada una.
2. En el cas que els documents exigits que s'han d'adjuntar a la sol·licitud de concessió de subvencions ja estiguen en poder de la conselleria de Sanitat, el sol·licitant pot acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que faça constar la data, l'òrgan o la dependència a què es van adreçar, la identificació del procediment en què estan, i que no hagen transcorregut més de cinc anys des de l'acabament del procediment a què corresponguen.
3. Quan la sol·licitud no tinga els requisits establits en esta orde o no s'hi adjunte la documentació que resulte exigible, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, mitjançant la publicació en el tauler d'anuncis de la seu central (al carrer del Misser Mascó, 31, de València) i en la pàgina web (www.san.gva.es) de la conselleria de Sanitat, d'acord amb el que establix l'article 59.6.b d'esta llei, s'ha de requerir a la persona interessada que, en el termini de 10 dies, esmene la falta o presente la documentació necessària, amb la indicació que si no ho fa es considerarà que desistix de la sol·licitud, després d'una resolució que ha de ser dictada en els termes previstos en l'article 42 de la llei esmentada.
4. Així mateix, es pot requerir al sol·licitant qualssevulla altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
Article 6. Lloc i termini de presentació
1. Els interessats poden presentar les sol·licituds en el Registre General de la conselleria de Sanitat, al carrer del Misser Mascó, 31, de València, i també en els Servicis Territorials de Sanitat, situats a Alacant (c/ Girona, 26, 03186), Castelló de la Plana (c/ Hort dels Corders, 12, 12496) i València (Gran Via Ferran el Catòlic, 74, 46817), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Si s'envia per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 31 de desembre, que aprova el Reglament que regula la prestació dels servicis postals, d'acord amb el que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus, s'entén com a data vàlida de presentació la de l'entrada del Registre de la conselleria de Sanitat.
3. El termini de presentació de les sol·licituds de subvenció regulades en esta orde és d'un mes comptador a partir de l'endemà de la publicació en el Diari Oficial de la Comunitat Valenciana i venç el mateix dia del mes següent de la publicació en el Diari Oficial de la Comunitat Valenciana.
Article 7. Procediment de concessió
1. La concessió de les subvencions es fa per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren com a annex.
2. Es crea una comissió de valoració per a l'examen i valoració de les sol·licituds presentades. Esta comissió, com a òrgan col·legiat, ajusta el funcionament al règim establit per als òrgans col·legiats per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Resolució de la concessió de les subvencions.
1. Correspon al director gerent de la l'Agència Valenciana de Salut, o a l'òrgan que hi delegue, dictar la resolució de la concessió de les distintes subvencions.
2. La resolució s'ha de publicar en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. El termini per a la resolució de les subvencions és el que establix l'annex I de les bases reguladores de cada ajuda.
Article 9. Recursos
Contra les resolucions dictades en el procediment de concessió de la subvenció, que no esgoten la via administrativa, es pot interposar un recurs d'alçada davant el conseller de Sanitat, en el termini d'un mes, si l'acte és exprés i, si no ho és, el termini és de tres mesos i es compta per al sol·licitant i altres possibles interessats a partir de l'endemà del dia en què es produïsquen els efectes del silenci administratiu, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 27.2 del Decret 25/2005, que aprova els Estatuts reguladors de l'Agència Valenciana de Salut.
De la seua banda, les administracions públiques poden interposar el requeriment regulat en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de la impugnació posterior davant de l'orde jurisdiccional contenciós administratiu de la forma, en els terminis i amb les condicions que determina.
Article 10. Concurrència de subvencions
L'import de les subvencions regulades en esta orde en cap cas pot ser d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que ha de fer el beneficiari.
Article 11. Pèrdua o minoració de l'ajuda
1. Qualsevol alteració de les condicions tingudes en compte per a la concessió de l'ajuda i, en tots els casos, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment, per part del beneficiari, dels requisits i les condicions que donen lloc a l'atorgament de l'ajuda, i també la falta de justificació o la justificació insuficient de l'ajuda concedida en el termini establit per a fer-ho, i també la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, i els articles 33 i 34 del Reial Decret 887/2006, de 21 de juliol, que aprova el Reglament de la Llei General de Subvencions, donen lloc a la pèrdua del dret al cobrament total o parcial de la subvenció.
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Article 12. Reintegrament de les subvencions
1. Per al reintegrament de les subvencions, s'apliquen les normes que establixen els articles 36 i 37 de la Llei 38/2003, de 17 de novembre, General de Subvencions.
2. S'han de reintegrar les quantitats percebudes i s'exigix l'interés de demora corresponent des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides o ocultant les que ho haurien impedit.
b) Incompliment total o parcial de l'objectiu, de l'activitat, del projecte o el fet de no adoptar el comportament que fonamenten la concessió de la subvenció.
c) Incompliment de l'obligació de justificació, o la justificació insuficient, en els termes establits en l'article 30 de la Llei 38/2003, i, si és el cas, en les normes reguladores de la subvenció.
d) Incompliment de l'obligació d'adoptar les mesures de difusió que conté l'apartat 4 de l'article 18 de la Llei 38/2003.
e) En els altres casos previstos legalment.
3. D'acord amb l'article 14.2 de la Llei de la Hisenda Pública de la Generalitat Valenciana, l'interés de demora resulta de l'aplicació, per a cada any o període que integre el període de càlcul, de l'interés legal fixat en la Llei de Pressupostos Generals de l'Estat per a eixos exercicis.
Article 13. Règim d'infraccions i sancions
El règim sancionador en la matèria regulada en esta orde és l'establit en el títol IV de la Llei 38/2003, de 17 de novembre, General de Subvencions, sense perjuí del que preveu amb caràcter bàsic el títol IX de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Disposició addicional
Única
Esta convocatòria no s'ha de notificar o comunicar a la Comissió Europea, perquè no s'aplica l'apartat 1 de l'article 87 del Tractat Constitutiu de la Comunitat Europea, de 25 de març de 1957, perquè no té tots els requisits que conté, per tal com les subvencions previstes en esta orde no comporten cap avantatge econòmic per a empreses.
Disposicions finals
Primera
En tot el que no regula esta orde, cal ajustar-se al que disposa la Llei de la Hisenda Pública de la Generalitat Valenciana, el text de la qual refós va ser aprovat pel Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions.
Segona
Amb caràcter excepcional, i sempre que concórreguen circumstàncies ben motivades que impossibiliten la justificació de les subvencions en el termini previst, el director gerent de la l'Agència Valenciana de Salut o l'òrgan que hi delegue pot autoritzar l'ampliació del termini de justificació.
Tercera
Esta orde té efecte l'endemà de la publicació en el Diari Oficial de la Comunitat Valenciana.
Quarta
Contra esta orde, que posa fi a la via administrativa, es pot interposar un recurs contenciós administratiu, en el termini de dos mesos, comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen l'article 10 i els concordants de la Llei 29/1998, de 13 de juliol, reguladora de la Jurisdicció Contenciosa Administrativa, tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o, en el cas de les Administracions Públiques, de la interposició del requeriment regulat en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 20 de desembre de 2007
El conseller de Sanitat
Manuel Cervera Taulet
ANNEX I
Bases de les subvencions destinades al finançament de despeses corrents i d'inversió de recursos d'atenció i prevenció de les drogodependències i altres trastorns addictius
Primera. Objecte
L'objecte d'estes bases és regular les subvencions destinades al finançament de despeses corrents i d'inversió dels centres, servicis i programes següents:
a. Els centres de dia i les unitats de deshabituació residencial.
b. Els centres de trobada i acollida i les vivendes tutelades per a població drogodependent.
c. Les unitats de prevenció comunitària.
d. Les unitats de valoració i suport en drogodependències i altres programes específics d'atenció a drogodependents amb problemes jurídics o penals, inclosa l'atenció directa en comissaries.
e. Els programes de prevenció de les drogodependències, sempre que els facen, en l'àmbit de la Comunitat Valenciana, institucions sense finalitat lucrativa.
f. Els recursos destinats exclusivament a l'atenció del joc patològic.
g. Els programes d'atenció a famílies duts a terme per associacions d'autoajuda en matèria d'alcoholisme.
Segona. Requisits dels beneficiaris
1. Poden sol·licitar les subvencions que regula este annex les entitats locals i les entitats sense finalitat lucrativa que siguen titulars de recursos, servicis o gestionen programes i activitats en matèria de prevenció, atenció, rehabilitació o reinserció social de drogodependents o altres tipus d'addiccions en l'àmbit territorial de la Comunitat Valenciana, sempre que no incórreguen en cap de les causes de prohibició que regula l'article 13 de la Llei 38/2003, de 17 de novembre, General de Subvencions.
2. Les entitats sense finalitat lucrativa han de disposar d'una seu central o una delegació permanent a la Comunitat Valenciana, entesa com la presència física amb domicili social, i s'han de comprometre a gestionar i dirigir els programes finançats per la Generalitat des d'esta seu.
3. Quan l'objecte de la subvenció siga el finançament dels centres o recursos allistats en les lletres a), b), c) i d) de la base primera, és condició indispensable per a la concessió que disposen de l'acreditació prevista en el Decret 124/2001, de 10 de juliol, del Govern Valencià, sobre Registre i Acreditació de Centres i Servicis d'Atenció i Prevenció de les Drogodependències i Altres Trastorns Addictius a la Comunitat Valenciana (Diari Oficial de la Comunitat Valenciana número 4.044, de 17 de juliol de 2001) abans de la data de publicació en el Diari Oficial de la Comunitat Valenciana d'esta convocatòria. Així mateix, els centres i servicis sanitaris afectats han de disposar de l'autorització sanitària preceptiva d'instal·lació i funcionament, segons el que disposen l'article 3 del Reial Decret 1277/2003, de 10 d'octubre, que establix les bases generals sobre l'autorització de centres, servicis i establiments sanitaris, i el Decret 176/2004, de 24 de setembre, del Govern Valencià, sobre l'autorització sanitària i el registre autonòmic de centres, servicis i establiments sanitaris.
4. Quan l'objecte de la subvenció siga el finançament dels programes de prevenció previstos en la lletra e), han de tindre l'acreditació a què fa referència el Decret 78/1999, d'1 de juny, del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana (Diari Oficial de la Comunitat Valenciana número 3.514, de 10 de juny de 1999) abans de la data de publicació en el Diari Oficial de la Comunitat Valenciana d'esta convocatòria. Les entitats sense finalitat lucrativa han d'expressar en els estatuts, entre els fins institucionals, de fer activitats de prevenció en drogodependències.
Tercera. Obligacions dels beneficiaris
1. Les entitats locals i les entitats sense finalitat lucrativa beneficiàries de les subvencions previstes en este annex estan obligades a complir les obligacions següents:
a) Col·laborar amb la Direcció General de Drogodependències en la integració dels centres, servicis i programes subvencionats, i també en l'execució dels programes d'actuació que propose.
b) Col·laborar amb els altres centres i servicis públics en la matèria, en la prestació de servicis, a requeriment de la Direcció General de Drogodependències, atenent criteris de planificació territorial autonòmica.
c) Facilitar les actuacions de comprovació, seguiment i supervisió de la Direcció General de Drogodependències per a conéixer qualsevol aspecte de l'activitat objecte de la subvenció.
d) Facilitar tota la informació econòmica, fiscal, laboral, tècnica i de qualsevol tipus que els demane la Direcció General de Drogodependències en relació amb la subvenció concedida, a fi de verificar el compliment dels requisits i condicions necessaris per a percebre la subvenció, la realització de l'activitat o per a la justificació de l'aplicació correcta de la suma lliurada a la finalitat prevista.
e) Deixar constància expressa de la condició de centre, servici o programa subvencionat per la Generalitat en qualsevol relació amb tercers.
f) Qualsevol material d'informació o divulgació que s'utilitze com a suport als centres, servicis i programes subvencionats s'ha de sotmetre a l'aprovació prèvia de la Direcció General de Drogodependències.
g) En les activitats de difusió i promoció objecte d'esta subvenció ha de figurar de manera preferent el logotip que determine la Direcció General de Drogodependències.
h) Les entitats no poden reclamar cap contraprestació econòmica als beneficiaris dels servicis subvencionats.
2. Les entitats locals titulars d'Unitats de Prevenció Comunitària s'han de comprometre a aportar, durant l'any 2008 i exclusivament per al manteniment de la unitat, exclosos els costos salarials, la mateixa quantitat de fons propis que la resultant de la subvenció que siga concedida per la Generalitat com a resultat d'esta convocatòria. L'incompliment d'este criteri comporta la minoració proporcional de la subvenció concedida.
3. Els beneficiaris de subvencions per a despeses d'inversió estan obligats a fer la inversió que fonamenta la concessió de la subvenció en l'exercici de 2008, i a destinar els béns al fi concret per al qual es concedix durant un període no inferior a cinc anys, en cas de béns inscriptibles en un registre públic, ni a dos anys per a la resta de béns, d'acord amb l'article 31 de la Llei 38/2003, de 17 de novembre, General de Subvencions.
Quarta. Activitats objecte de les subvencions
1. Les subvencions previstes en este annex han de ser destinades a les despeses de personal i manteniment o d'inversió dels recursos, servicis o programes per als quals se sol·licita la subvenció.
2. Es pot subcontractar fins al 50% de l'activitat objecte de la subvenció, i en este cas cal ajustar-se al que disposen l'article 29 de la Llei 38/2003, de 17 de novembre, General de Subvencions, i l'article 68 del Reial Decret 887/2006, de 21 de juliol, que aprova el Reglament de la Llei General de Subvencions.
Cinquena. Despeses subvencionables
1. Es consideren despeses subvencionables les que de manera indubtable responen a la naturalesa de l'activitat subvencionada i han sigut efectivament realitzades al llarg de l'exercici 2008. En cap cas el cost d'adquisició de les despeses subvencionables pot ser superior al valor de mercat. Amb este fi, l'òrgan competent pot establir els mòduls de correcció oportuns.
2. Quan l'import de la despesa subvencionable supere la quantia de 30.000 euros, en el cas de cost per execució d'obra, o de 12.000 euros, en el cas de subministrament de béns d'equip o de prestació de servicis per part d'empreses de consultoria o d'assistència tècnica, el beneficiari ha de sol·licitar com a mínim tres ofertes de diferents proveïdors abans de contraure el compromís per a la prestació del servici o l'entrega del bé, llevat que, per les característiques especials de les despeses subvencionables, no hi haja en el mercat un nombre suficient d'entitats que en subministren o presten, o llevat que la despesa s'haja fet abans de la sol·licitud de la subvenció. L'elecció entre les ofertes presentades s'ha de fer d'acord amb criteris d'eficiència i economia, i s'ha de justificar en una memòria l'elecció quan no recaiga en la proposta econòmicament més avantatjosa.
3. Quan la subvenció tinga com a objecte despeses corrents, són subvencionables:
a) Les despeses derivades del pagament d'assistències o servicis de professionals.
b) La contractació de personal per part de les entitats subvencionades, que en cap cas comporta cap relació jurídica amb la Generalitat.
Les retribucions del personal de les entitats sense finalitat lucrativa que estiga adscrit al compliment del programa o recurs subvencionat només poden ser objecte de subvenció com a màxim fins a un import coincident amb les despeses d'esta naturalesa derivades de l'exercici de llocs de funció i categoria semblants per part del personal al servici de la Generalitat, sense perjuí del que, si és el cas, establisca el conveni que s'aplique.
No poden incloure's com a despeses de personal les originades per les activitats fetes com a membres de les juntes directives, consells de direcció o òrgans de govern de les entitats sense finalitat lucrativa.
c) Les despeses de manteniment necessàries per a la consecució del fi objecte de la subvenció.
4. Quan la subvenció tinga com a objecte despeses d'inversió, són subvencionables:
a) L'adquisició de material inventariable o equipament.
b) Les obres de conservació, reparació, reconstrucció, condicionament o reforma.
5. D'acord amb l'apartat 8 de l'article 31 de la Llei General de Subvencions, no se subvenciona l'IVA satisfet per l'adquisició de béns i servicis, excepte quan es tracte de persones o entitats acollides al règim d'exempció d'este impost. Esta exempció s'ha d'acreditar amb un certificat expedit per l'Agència Estatal d'Administració Tributària.
Sisena. Sol·licituds i documentació
1. Les entitats locals que desitgen sol·licitar subvencions han d'omplir la sol·licitud que figura com a annex II, a la qual s'ha d'adjuntar la documentació que s'allista a continuació:
a) Els documents acreditatius de la identificació i personalitat del representant de l'entitat local (DNI i acta de nomenament), adequats a la seua naturalesa jurídica.
b) La identificació del centre, programa o servici que es vol que siga subvencionat, segons l'annex IV.
c) Una certificació que acredite l'acord adoptat per l'òrgan competent que autoritza la sol·licitud de la subvenció, i també el coneixement i el compromís respecte a les obligacions establides en esta orde.
d) El pla municipal o provincial sobre drogodependències, i també una certificació que acredite l'acord adoptat per l'òrgan competent que l'aprova, en els ajuntaments de més de 20.000 habitants, o diputacions provincials.
e) El pressupost general de l'entitat local previst per a l'exercici 2008 i la quantia destinada a l'atenció i prevenció de les drogodependències.
f) Una memòria de les activitats que s'hagen de dur a terme durant l'any 2008 per a les quals se sol·licita la subvenció.
g) Una llista de l'equip professional, amb la descripció de les categories, càrrecs, tasques i horaris de dedicació al centre, programa o servici de què es tracte. Se n'ha de presentar un exemplar, segons el model de l'annex V, per cada un dels recursos per als quals se sol·licite subvenció.
h) Un certificat expedit per l'entitat bancària on s'hagen de fer, si és el cas, els pagaments, en el qual s'especifiquen el codi de l'entitat, el codi de la sucursal, el número i el titular del compte, i també un document d'alta de tercers, segons el model de l'annex VII. Les entitats que en l'exercici 2007 hagen sigut subvencionades només han de presentar esta documentació si han modificat les dades bancàries.
i) Memòria de les actuacions de l'any 2007, en el cas de les entitats que no hagueren sigut subvencionades en la convocatòria d'este exercici.
2. Les entitats sense finalitat lucrativa que desitgen sol·licitar subvencions han d'omplir la sol·licitud que figura com a annex III, a la qual s'ha d'adjuntar la documentació que s'allista a continuació:
a) Els documents que acrediten la identificació i la personalitat del sol·licitant (DNI, escriptures, poders, NIF), adequats a la seua naturalesa jurídica.
b) Identificació del centre, programa o servici per al qual se sol·licita la subvenció, segons l'annex IV.
c) Una certificació que acredite l'acord adoptat per l'òrgan competent que autoritze la sol·licitud d'ajuda i aprove el programa i el pressupost presentat, i també el coneixement i el compromís respecte a les obligacions establides en esta orde.
d) El pressupost desglossat de les despeses previstes per a 2008 dels centres, servicis o programes per als quals se sol·licita la subvenció. Se n'ha de presentar un exemplar, segons el model de l'annex VI, per cada un dels recursos per als quals se sol·licita subvenció.
e) Una memòria de les activitats que s'han de fer durant l'any 2008 per a les quals se sol·licita la subvenció.
f) Una llista de l'equip professional, amb la descripció de les categories, càrrecs, tasques i horaris de dedicació al centre, programa o servici de què es tracte. Se n'ha de presentar un exemplar, segons el model de l'annex V, per cada un dels recursos per als quals se sol·licita subvenció.
g) Un certificat expedit per l'entitat bancària en què s'hagen de fer, si és el cas, els pagaments, en el qual s'especifiquen el codi de l'entitat, el codi de la sucursal, el número i el titular del compte, i també un document d'alta de tercers, segons el model annex VII. Les entitats que hagen sigut subvencionades en l'exercici 2007 només han de presentar esta documentació si han modificat les dades bancàries.
h) Una còpia autenticada o una fotocòpia compulsada dels estatuts, en els quals ha de constar explícitament l'àmbit de l'entitat i també el fet que no té cap finalitat lucrativa.
i) Una memòria de les actuacions de l'any 2007, en el cas de les entitats que no hagen sigut subvencionades en la convocatòria d'eixe exercici.
j) La documentació que acredite que el sol·licitant està al corrent o exempt de les obligacions tributàries i amb la seguretat social, en els termes establits en Llei 38/2003, de 17 de novembre, General de Subvencions.
k) Una declaració responsable que acredite no estar sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.
l) Una certificació que acredite estar exempt de l'Impost sobre el Valor Afegit, expedida per l'Agència Estatal d'Administració Tributària, si és el cas.
m) Una declaració responsable que l'entitat no obté cap benefici econòmic per les seues activitats.
3. La presentació de la sol·licitud per part del beneficiari comporta l'autorització a l'òrgan gestor per a obtindre directament, a través de certificats telemàtics, l'acreditació del compliment de les obligacions tributàries i de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions, i d'acord amb el que establix l'article 9 de la Llei 11/2007, de 22 de juny, d'accés electrònic dels ciutadans als servicis públics.
4. A les sol·licituds de subvenció per a l'adquisició d'equipament i material inventariable, s'ha d'adjuntar la documentació següent:
a) Un pressupost en què figure l'import del cost per unitat i l'import total de les adquisicions que es volen fer (factura proforma).
b) Una justificació que fonamente la necessitat de l'equipament per a l'adquisició del qual se sol·licita la subvenció.
5. A les sol·licituds de subvenció per a l'execució d'obres de conservació, reparació, condicionament o adaptació de centres d'atenció i prevenció de les drogodependències s'ha d'adjuntar la documentació següent:
a) Un certificat del Registre de la Propietat que acredite la titularitat de l'immoble per al qual se sol·licita la subvenció.
b) En el cas que les obres per a les quals se sol·licita la subvenció s'hagen de fer en immobles arrendats o cedits, s'ha d'aportar el contracte d'arrendament o un document que acredite la cessió, i també l'autorització del propietari per a la realització dels treballs.
c) Una memòria o, si és el cas, un projecte tècnic de les obres, i també el pressupost, amb els mesuraments i els preus unitaris ben signats pel contractista i, si és el cas, pel facultatiu. Quan l'obra exigisca un projecte tècnic, s'haurà de sotmetre a un informe de l'Oficina de Supervisió de Projectes o de tècnics designats per la conselleria.
d) Un programa d'actuació que garantisca l'execució de les obres en l'exercici per al qual es concedix la subvenció.
6. En el cas que es produïsca un augment dels crèdits per a atendre estes subvencions, l'Agència Valenciana de Salut pot incrementar l'import global màxim destinat al finançament de les subvencions previstes en esta orde sense necessitat que s'amplie el termini de presentació de les sol·licituds.
Setena. Ordenació i instrucció del procediment
L'òrgan encarregat de l'ordenació i instrucció del procediment és la Direcció General de Drogodependències, que, d'ofici, ha d'acordar totes les actuacions necessàries per a la determinació, el coneixement i la comprovació de les dades segons les quals ha de pronunciar-se la resolució.
Huitena. Valoració i proposta de resolució
1. La valoració de les sol·licituds presentades l'ha de fer una comissió de valoració que atén els criteris i requisits establits i, d'acord amb la disponibilitat pressupostària, ha d'estendre una acta i ha de formular la proposta de resolució a l'òrgan que concedix les subvencions.
2. La comissió de valoració està composta pels membres següents:
- Presidenta: la directora general de Drogodependències o la persona que designe per substituir-la.
- Vocals:
a) El secretari tècnic de Drogodependències de la Direcció General de Drogodependències.
b) El cap del Servici de Gestió de la Direcció General de Drogodependències.
c) El cap de la Unitat d'Assistència i Sistemes d'Informació de la Direcció General de Drogodependències.
d) El cap de la Secció de Reinserció de la Direcció General de Drogodependències.
e) El cap de la Secció d'Estudis i Investigació de la Direcció General de Drogodependències.
e) Un funcionari del Servici de Gestió de la Direcció General de Drogodependències, que hi actua com a secretari.
A més dels membres de la comissió, es pot convocar qualsevol tècnic de la direcció general que es considere necessari per a fer adequadament la valoració de l'expedient, amb veu però sense vot.
3. S'han de tindre en compte els criteris de valoració següents, d'acord amb este orde de prioritat:
3.1 Criteris generals
Per a la concessió de les subvencions, a més del límit absolut de l'import global màxim destinat al finançament d'estes subvencions que es fixe en els conceptes pressupostaris dels capítols IV i VII del programa 313.20, Drogodependències i altres addiccions, dels Pressupostos de la Generalitat per a 2008, els criteris que s'han de tindre en compte, amb caràcter general i per orde d'importància, són els següents:
a. La valoració del centre, servici o programa per al qual se sol·licita la subvenció dins de les prioritats establides en el Pla Estratègic sobre Drogodependències i Altres Trastorns Addictius a la Comunitat Valenciana 2006-2010.
b. La dotació de recursos específics en el territori on es plantege la intervenció o en la proximitat, la cobertura territorial i poblacional i el nivell de coordinació amb altres xarxes públiques d'actuació complementàries en la matèria, fonamentalment, sanitària, de servicis socials i educativa.
c. L'avaluació de les activitats de l'exercici 2007, prenent com a referència la memòria d'activitats de l'últim exercici, i també tots els antecedents que tinga l'Administració, en especial el grau d'execució de la subvenció concedida en l'exercici esmentat.
d. La continuïtat de les accions iniciades en l'exercici anterior que hagen sigut finançades per la conselleria de Sanitat.
e. El fet que el programa haja obtingut o preveja la possibilitat d'obtindre cofinançament públic o privat, i també el finançament propi que l'entitat aporte. Per a això, es dóna prioritat als programes que presenten una diversitat de fonts de finançament, i es valora especialment el fet que haja obtingut o preveja l'obtenció de subvencions financeres de la Unió Europea.
3.2 Criteris específics per als programes de prevenció i autoajuda:
Sense perjuí del que establixen el paràgraf anterior i el Decret 78/1999, d'1 de juny, del Govern Valencià, s'han de tindre en compte els criteris de valoració següents:
a. La cobertura poblacional a què es dirigix el programa, en relació amb el nombre d'habitants. Açò s'aplica exclusivament a Unitats de Prevenció Comunitària.
b. La continuïtat dels programes, en comparació amb els nous o experimentals, sempre que persistisquen les necessitats i haja sigut satisfactòria l'avaluació dels resultats i de l'impacte, i també l'especialització i l'experiència en el disseny i la gestió de programes en matèria de drogodependències.
3.3 Criteris específics per a subvencions que tenen com a objecte despeses d'inversió.
Sense perjuí del que establixen els apartats anteriors, es tindran en compte els criteris de valoració següents:
a. L'adequació de la inversió proposada en la planificació de les necessitats de la conselleria de Sanitat.
b. Els equipaments i les reformes en els recursos en funcionament considerats necessaris per al compliment de la normativa.
c. L'equipament per a l'obertura dels recursos l'obra dels quals ja estiga finalitzada.
Novena. Termini de resolució
El termini màxim per a resoldre i notificar els expedients és de tres mesos comptadors des de la data d'acabament del termini de presentació de les sol·licituds. Si transcorre el termini i no s'ha notificat la resolució, s'entén desestimada la sol·licitud de concessió de subvenció, en els termes de l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Deu. Pagament i justificació de les subvencions concedides
1. La forma de pagament de les subvencions destinades a despeses corrents, sense perjuí del règim de lliurament especial que establix, si és el cas, la Llei de Pressupostos de la Generalitat per a 2008, per a determinades transferències corrents, s'ajusta al que disposa l'article 47.bis del Text Refós de la Llei de la Hisenda Pública de la Generalitat Valenciana, d'acord amb el qual:
- Un 40% de l'import de la subvenció pot lliurar-se immediatament quan es concedix.
- Un 20% es paga després de l'aportació i comprovació de la documentació que justifica l'aplicació correcta i efectiva de la suma lliurada a l'actuació objecte de la subvenció.
- El 40% restant el paga la Generalitat quan el beneficiari ha justificat el compliment del que s'acorda.
Quan es produïsquen bestretes de pagament, el beneficiari de la subvenció està obligat a garantir-ne l'import. P'er a això, s'entén per bestretes de pagament les quantitats que siguen lliurades a favor del beneficiari abans que justifique la despesa corresponent. No obstant això, queden exceptuades d'esta obligació les entitats sense finalitat lucrativa i les corporacions locals en què concórreguen les circumstàncies previstes en l'article 47.bis, apartat 3, lletres A i C, respectivament, del Text Refós de la Llei de la Hisenda Pública de la Generalitat Valenciana.
La garantia esmentada ha de ser constituïda:
- En metàl·lic o en valors públics o privats, amb subjecció, en cada cas, a les condicions reglamentàriament establides.
- Per mitjà d'un aval, prestat en la forma i amb les condicions reglamentàries per algun dels bancs, caixes d'estalvis, cooperatives de crèdit, establiments financers de crèdit i societats de garantia recíproca autoritzats per a operar a Espanya, i presentat davant de l'òrgan corresponent.
2. La forma de pagament de les subvencions per a despeses d'inversió és, d'acord amb els criteris que conté l'article 47.bis del Text Refós de la Llei de la Hisenda Pública de la Generalitat Valenciana, contra una certificació de l'obra expedida per un tècnic competent o la presentació de la factura, quan es tracte de l'adquisició de material inventariable o d'equipament.
3. No pot fer-se el pagament de la subvenció si el beneficiari no es troba al corrent en el compliment de les obligacions tributàries i de la Seguretat Social o és deutor per una resolució de reintegrament.
4. Els beneficiaris de les subvencions tenen de termini fins al 15 de novembre de 2008 per a presentar la documentació que justifique la totalitat de la subvenció concedida o, almenys, el percentatge que en possibilite el lliurament del 100%, sempre que això siga possible d'acord amb el que establix la Llei de Pressupostos per a l'exercici 2008. En este últim cas, el termini de presentació per a la resta de la documentació justificadora és fins al 15 gener de 2009.
5. La justificació s'ha de presentar, quan es tracte d'entitats locals, amb el model que figura com a annex VIII i, quan es tracte d'entitats sense finalitat lucrativa, amb els models que figuren com a annexos IX i X.
6. Retre el compte justificatiu o la llista de les despeses efectuades és un acte obligatori del beneficiari en què s'han d'incloure, sota la responsabilitat del declarant, els justificants de despesa o qualsevol altre document amb validesa jurídica que permeten acreditar el compliment de l'objecte de la subvenció pública.
7. Les subvencions per a despeses corrents es justifiquen de la manera següent:
a) En el cas que el beneficiari en siga una entitat local, la justificació de la despesa dels centres, servicis i programes d'atenció i prevenció de les drogodependències i altres trastorns addictius es fa a través d'un certificat de justificació de l'obligació reconeguda de l'interventor de l'entitat local i d'una memòria financera d'execució de la despesa total destinada a drogodependències per l'entitat. Quan el recurs finançat és una Unitat de Prevenció Comunitària, la certificació sol·licitada ha d'acreditar el que disposa la base tercera.
b) En el cas que el beneficiari siga una entitat sense finalitat lucrativa, s'han d'observar les regles següents:
- S'han de presentar els documents que acrediten la despesa corresponent a les nòmines de treballadors, ben signades per ells, i els documents acreditatius del pagament a la Seguretat Social de les quotes de les cotitzacions dels treballadors.
- Si hi ha despeses derivades del pagament d'assistències o servicis de professionals, se n'han d'aportar les factures emeses pels professionals, en què consten les dades del perceptor, el NIF, el concepte pel qual se'l retribuïx i la retenció de l'IRPF, i també les dades de l'entitat, més els impostos que corresponguen.
- Quan es tracte de justificar despeses efectuades pels conceptes no derivats de despeses de personal, es fa per mitjà de justificants o factures emeses d'acord amb el que establix la normativa i, en concret, el Reial Decret 1496/2003, de 28 de novembre, que aprova el Reglament regulador de les obligacions de facturació.
- Les factures o justificants presentats han de ser originals, llevat dels butlletins de declaració de cotització a la Seguretat Social i les declaracions de IRPF (impresos 110 i 190). En estos casos es presenten fotocòpies ben compulsades. En el moment de la comprovació de la justificació se sol·licita a l'entitat que en presente els originals per a invalidar-los en la quantitat imputada a la subvenció. Tots han de correspondre a l'exercici 2008
8. Les subvencions de despeses d'inversió es justifiquen de la manera següent:
a) En el cas de subvencions destinades a l'adquisició de material inventariable o equipament, s'ha d'enviar la factura original expedida per l'empresa proveïdora.
Les entitats locals poden substituir la documentació esmentada per un certificat expedit per l'interventor local en què consten les quantitats assignades a la finalitat de la subvenció, amb el detall expressat dels conceptes subvencionats, unitats i imports parcials. Les quantitats esmentades han de trobar-se, almenys, en situació d'obligacions reconegudes, i s'ha de fer constar així en el certificat.
b) En el cas de subvencions destinades a obres de conservació, reparació, reconstrucció, condicionament o reforma, els pagaments s'efectuen contra la certificació d'obra expedida per un tècnic competent i d'acord amb el projecte presentat.
En les obres de menor quantia, que per les seues característiques no exigisquen la redacció d'un projecte tècnic, basta d'aportar una factura original.
Les entitats locals poden substituir la documentació esmentada pel certificat a què es referix l'apartat a) anterior.
9. En tots els casos els beneficiaris de subvencions han de presentar una memòria final de les activitats en suport informàtic i, si ho requerix la Direcció General de Drogodependències, en paper, abans del 31 de gener de 2009. No presentar la memòria esmentada és motiu de reintegrament de la subvenció concedida.